ועדת הכלכלה, כנסת 17, פרוטוקול מספר 285, 2007-06-26 11:00

משה כחלון: שלום לכולם.

משה כחלון: אני פותח את ישיבת ועדת הכלכלה.

משה כחלון: על סדר היום: יישום החקיקה בעניין פעילות חברת הדואר ותקנות הדואר (תשלומים בעד השירותים הכספיים) (הוראת שעה) (מס' 2) (תיקון מס' 5), התשס"ז-2007.

משה כחלון: כרגע יש לנו קושי מסוים עם תקנות הדואר משום שהוועדה הייתה צריכה לקבל את אישור שר התקשורת ושר האוצר לתקנות.

משה כחלון: הסדר הנכון הוא שלאחר ששר התקשורת ושר האוצר מסכמים ומאשרים, ועדת הכלכלה היא התחנה האחרונה בתהליך הזה.

משה כחלון: עכשיו יש לנו את אישור שר התקשורת אבל חסר לנו את אישור שר האוצר.

משה כחלון: שוחחתי טלפונית לפני חמש דקות עם שר התקשורת והודעתי לו את הנושא הזה, והוא אמר שתוך חצי שעה יגיע לכאן פקס עם אישור של ראש-הממשלה.

משה כחלון: על מנת לא לבזבז את הזמן, אנחנו נתחיל בדיון לגבי יישום החקיקה בעניין פעילות הדואר ונשמע את מנכ"ל משרד התקשורת וגורמים נוספים.

משה כחלון: לאחר מכן נעבור על התקנות, ואם יהיה לנו את המסמך, כמובן גם נאשר אותן.

משה כחלון: אם לא נקבל את המסמך, נצטרך לחשוב מה לעשות.

אבשלום הרן: הערה לסדר.

אבשלום הרן: אני לא רוצה לחזור אבל בדיון שהיה כאן לפני שבועיים צפצפו על התקנות וחודש אחרי שפג תוקפן הביאו אותן ונתנו לנו לקיים דיון.

אבשלום הרן: כבר שכחתי באיזה נושא זה היה.

משה כחלון: אתה צודק.

קריאה: זה היה בקשר לגלי צה"ל.

אבשלום הרן: נכון.

משה כחלון: מי רוצה להציג את נושא יישום החקיקה בעניין פעילות חברת הדואר?

משה כחלון: אדוני המנכ"ל.

מרדכי מרדכי: פנינו לוועדת הכלכלה בבקשה להאריך את התעריפים של השירותים הכספיים בשנה וחצי נוספות, עד סוף דצמבר 2008.

מרדכי מרדכי: אגב, לכן העיכוב של ראש-הממשלה.

מרדכי מרדכי: הגענו להבנות עם משרד האוצר ועם חברת הדואר שהארכה המבוקשת תהיה רק שנה מהיום, עד 30 ביוני 2008.

מרדכי מרדכי: ועדת שגיא שהמליצה על התעריפים בשירותי הדואר שאינם שירותים כספיים, המליצה על כך שמשרד התקשורת יבחן את התעריפים למשך שנה ואם הוא יחליט שצריך לשנות מהתעריפים הקיימים, יהיה פרק זמן של שנה לבחון את הדברים האלה.

מרדכי מרדכי: אנחנו רוצים להיות צמודים להמלצת הוועדה ומזה נגזר התאריך של שנה אחד שאני מקווה שאישור ראש-הממשלה יגיע בחצי שעה הקרובה.

אבשלום הרן: אתם כתבתם מכתב בחתימת השר ובו מצוין ה-31 בדצמבר.

אבשלום הרן: אם משנים, עכשיו צריך לחתום עוד פעם?

מרדכי מרדכי: לא.

מרדכי מרדכי: יש הסכמה.

מרדכי מרדכי: זו בקשתנו והיא מונחת בפני הוועדה.

מרדכי מרדכי: בדיון הקודם, בו נכחתי גם אני, הייתה איזושהי ציפייה וגם אמירה שלי שנביא את התקנות האלה יחד עם מכלול הנושאים של שירותי חברת הדואר שצריכים לקבל את אישור ועדת הכלכלה לגבי השירות האוניברסאלי.

מרדכי מרדכי: אנחנו מוכנים בנושאים האלה גם עם רישיון, עם גם השירות האוניברסאלי, עם שירותים בנקאיים נוספים, גם שירותי דואר נוספים.

מרדכי מרדכי: התהליך עדיין לא הסתיים.

מרדכי מרדכי: גם אתמול היו ישיבות שלי עם חברת הדואר במשך חמש שעות.

מרדכי מרדכי: סגן השר נפגש אתמול ב-10:00 בלילה עם מזכ"ל ההסתדרות עופר עיני ומחר מתקיימת פגישה עם הממונה על התקציביים.

מרדכי מרדכי: אנחנו לקראת התכנסות סופית ולכן לא הכול מגיע לכאן אלא בקשה נפרדת של פעילות חברת הדואר, של השירותים הכספיים, להארכה בשנה נוספת.

משה כחלון: תודה.

משה כחלון: זה לגבי התקנות.

משה כחלון: מה קורה לגבי יישום החקיקה של הרפורמה בדואר?

לאה ורון: מה מצב הרישיון?

מרדכי מרדכי: אמרתי.

מרדכי מרדכי: כל הדברים האלה בגדול מוכנים.

מרדכי מרדכי: אמנם יש ליטושים אחרונים של חוסר הסכמות.

יצחק וקנין: האם נושא העובדים הגיע לשביל של זהב?

יצחק וקנין: האם הולכים לקראתם?

יורם מרציאנו: יש לי הצעת חוק בוועדת העבודה והרווחה ואני רוצה לומר לך אדוני המנכ"ל שאני מקווה שמבחינת

יורם מרציאנו: כם, כאנשים מאוד חברתיים, הניתוח הצליח והחולים ימותו, ובמקרה הזה אלה העובדים.

יורם מרציאנו: אני מקווה מאוד שאתם לא הולכים ברפורמה הזאת לתת שם מכה קשה לעובדים.

יורם מרציאנו: אני רוצה שתתייחס לזה כי אנחנו גם אמורים לשמור על העובדים.

אתי בנדלר: הצעת החוק נוגעת לעובדי הדואר?

יורם מרציאנו: לא.

יורם מרציאנו: לא לעובדי בזק אלא לעובדי הדואר.

יורם מרציאנו: בעבודת העבודה והרווחה יש לי הצעת חוק בנושא חוק סיעוד לבני 80 ומעלה.

יורם מרציאנו: אני דואג לעתיד.

משה כחלון: יש פה את העניין הזה של העובדים ואת רשת הביטחון.

יצחק וקנין: מה שמעכב את כל הנושא הזה, לדעתי זה רשת הביטחון לעובדים.

יצחק וקנין: כך אני מבין גם מהעובדים.

יצחק וקנין: אני קצת מכיר את המטריה ואני חושב שיש צדק.

משה כחלון: אנחנו רוצים לדעת מה גודל הרשת.

משה כחלון: אנחנו רוצים לדעת שאם העובדים יפלו, יהיה מי שיאחז אותם.

מרדכי מרדכי: הטיפול מול חברת הדואר הוא בשני מישורים, כאשר האחד הוא בתחום הרגולציה וכאן בגדול הדברים לקראת סיכומים סופיים ומדובר בשירות האוניברסאלי, ברישיון, בשירותים נוספים.

מרדכי מרדכי: יש התקדמות רבה ונשארו מחלוקות קטנות ולגיטימיות בין הדואר למשרד התקשורת.

מרדכי מרדכי: הנושא המרכזי הוא אותה רשת ביטחון ששר התקשורת ביקש מהאוצר לתת לחברת הדואר.

מרדכי מרדכי: התקיימו שני דיונים עם משרד האוצר לגבי רשת ביטחון.

מרדכי מרדכי: בסופו של דבר רשת ביטחון מהווה כסף.

מרדכי מרדכי: אם פתיחת התחרות ואם התעריפים החדשים יביאו להפסדים לחברת הדואר ודרך זה היא תאלץ לפטר עובדים, צריך למצוא איזשהו מנגנון שהם תקרה תופעה כזאת יהיה מנגנון של סיוע לחברת הדואר שימנע את התופעה הזאת.

מרדכי מרדכי: היו שני דיונים עם משרד האוצר וכבר יש סכום שמשרד האוצר מוכן להקצות לנושא הזה.

מרדכי מרדכי: כמובן שחברת הדואר דורשת יותר.

מרדכי מרדכי: בעיקרון משרד התקשורת תומך במתן רשת חזקה, רחבה ויציבה לעובדים.

מרדכי מרדכי: זה עדיין נמצא במשא ומתן מול משרד האוצר.

מרדכי מרדכי: זאת הפגישה שאמורה להיות מחר עם האוצר.

משה כחלון: אדוני המנכ"ל, תן לנו הערכת זמן.

משה כחלון: כולנו מחפשים מועדים.

משה כחלון: תן לנו הערכה לא מחייבת אבל לא כמו ההערכות הקודמות.

מרדכי מרדכי: מתקיים דיון מסכם במשרד הרגולציה, או היום או מחר, עם עופר עיני ועם חברת הדואר.

מרדכי מרדכי: לגבי רשת הביטחון מתוכננת פגישה מחר עם קובי הבר וזאת כבר פגישה שלישית כדי לסגור את הנושא הזה.

מרדכי מרדכי: אני מקווה שזה לקראת סיום.

יורם מרציאנו: קיבלתי עכשיו פתק מיושב-ראש ועד עובדי הדואר, מר ראובן כראזי, שאומר לי שביום ראשון שוק הדואר נפתח לתחרות.

יורם מרציאנו: אני דיברתי על פיטורי אלפי עובדים שיהיה במיידי, התהליך הזה מתחיל כבר ביום ראשון בלי שמישהו כאן מתייחס למה שקורה כאן.

יורם מרציאנו: אולי כדאי לדחות את זה בחצי שנה כדי שנהיה מוכנים לכל התהליך הזה כי אחרת אנחנו גורמים למצב בו תהיה פגיעה בעובדים כבר ביום ראשון.

יורם מרציאנו: אנחנו נדבר ושר האוצר יחתום, אבל בינתיים מי שייפגע אלה העובדים.

יורם מרציאנו: אפשר לדחות את הפתיחה.

מרדכי מרדכי: גם אם יש פתיחה לתחרות, עדיין עובדי הדואר לא ביום אחד נופלים לרשת.

יורם מרציאנו: אבל אתה מתחיל את התהליך.

מרדכי מרדכי: כנגד התהליך הזה יש את רשת הביטחון של התקציב כדי שתמנע את התופעה או שתקל על העובדים שאמורים, אם בכלל, להיפלט מהתהליך הזה.

מרדכי מרדכי: הרי אף אחד לא יודע מה יקרה והכול בגדר השערות.

מרדכי מרדכי: כנגד אותן השערות אנחנו רוצים את אותו סכום כספי שיהווה רשת ביטחון במידה שהחששות האלו יתאמתו.

מרדכי מרדכי: לגבי הדחייה.

מרדכי מרדכי: גם שנראה שיש אפשרות לשר לדחות, זה לא כל כך פשוט כי הדחייה צריכה לבוא לאישור הממשלה, זאת דחייה שצריכה נימוקים כבדי משקל כדי שיאשרו אותה.

יורם מרציאנו: במסגרת העבודה המשותפת שלנו, לא פעם אתה בא אלינו ומבקש את עזרתנו, ואולי גם אתה תתחשב הפעם בוועדה ובחברים שנמצאים כאן.

מרדכי מרדכי: ההתחשבות היא בזה שהמשרד תומך וגורם שתהיה רשת ביטחון גדולה ואמיתית.

משה כחלון: ראובן כראזי, תסביר לנו מה המשמעות של פתיחת התחרות ביום ראשון.

ראובן כראזי: אני אחזור על עצמי כמו תוכי ואחזור על הדברים שאמרתי בשנה האחרונה בוועדת הכלכלה.

ראובן כראזי: אנחנו בעצם חתמנו בדצמבר 2005 ובמרץ 2006 עברנו לחברה.

ראובן כראזי: היינו צריכים לקבל רישיון לחברה הזאת, היינו צריכים לקבל שירותים חדשים לחברה הזאת, אבל ב-1 ביולי, זה יום ראשון הקרוב, נפתח שוק הדואר והתעריפים החדשים ייכנסו.

יעקב כהן: מה יהיו התעריפים החדשים?

ראובן כראזי: התעריפים החדשים ופתיחת שוק הדואר לתחרות הם קריסה של חברת דואר ישראל.

ראובן כראזי: לא יהיה שירות אוניברסאלי ויהיו פיטוריי אלפי עובדים.

ראובן כראזי: לפני 3 שנים התחייבתי לפיטוריי 450 עובדים ועברנו לחברה.

ראובן כראזי: אני מבקש שלא יהיה מצב בו יפוטרו 451.

ראובן כראזי: אמר השר רשת ביטחון, אבל מחר נשב באוצר, הגענו ליום האחרון אחרי שנה של דחיות, ולא מוכנים עם הרישיון.

משה כחלון: המנכ"ל אומר שהרישיון מוכן.

ראובן כראזי: אתה תשמע אחר כך את המנכ"ל שלי ותדע אם הוא מוכן.

ראובן כראזי: נראה מה הפערים שבינינו.

ראובן כראזי: הלילה צריכה להתקיים פגישה עם הנהלת משרד התקשורת ועופר עיני ומחר עם האוצר.

ראובן כראזי: מחר אנחנו לא מקבלים רשת ביטחון וזה לא יסתיים בפגישה אחת באוצר.

ראובן כראזי: מה קורה ביום ראשון?

ראובן כראזי: החוק אומר שב-1 ביולי מתחילה התחרות והיום אומרים לי שצריך לשם כך לקיים ישיבת ממשלה.

ראובן כראזי: השאלה מה עושים.

משה כחלון: חברי הכנסת מרציאנו ווקנין העלו את נושא העובדים.

משה כחלון: מה קורה אתכם עם השוק נפתח לתחרות ביום ראשון?

משה כחלון: אני כבר מודיע שלוועדה אין השפעה על זה מאחר שזאת החלטת ממשלה.

ראובן כראזי: גם על התקנות אין.

משה כחלון: על התקנות יש.

ראובן כראזי: על השירות האוניברסאלי.

משה כחלון: כן, אתה צודק.

אבשלום הרן: מנכ"ל הדואר, אתה תפטר עובדים כתוצאה מכך?

משה כחלון: אני רוצה לשמוע מה המשמעות.

משה כחלון: התשובה שקיבלנו ממנכ"ל משרד התקשורת היא שלא קורה כלום, הדואר נפתח, אף אחד לא הולך הביתה והדברים ממשיכים להתנהל.

משה כחלון: אני רוצה לשמוע ממך מה המשמעות.

יצחק וקנין: אני מבין שדנו אתכם בנושא של הערובה או סכום הכסף שיהיה בצד.

ראובן כראזי: לא.

יצחק וקנין: לא הגיעו אתכם להסכמה על הסכום שאתם רוצים.

ראובן כראזי: רק לפני 10 ימים קיבלנו את ההשפעות על החברה.

ראובן כראזי: אנחנו שכרנו כלכלן שלנו שיבדוק את כל זה.

ראובן כראזי: זה טירוף שאחרי 10 ימים הוא ידע מה קורה.

ראובן כראזי: אני חתמתי הסכם לשלוש שנים ואני לא מאמין שהמדינה תכבד אותו.

ראובן כראזי: אני שואל מה קורה אתי ביום ראשון כאשר השוק נפתח.

יעקב כהן: מה אתה חושב שיקרה ביום ראשון?

ראובן כראזי: אני מחוץ לתחרות ואין לי גמישות בתעריפים.

ראובן כראזי: אני לא יכול להתחרות בשום דבר.

יעקב כהן: בוא נראה מה קורה ביום ראשון.

יעקב כהן: מי אומר שיקרה משהו?

ראובן כראזי: זה נפתח באופן אוטומטי.

יעקב כהן: בינתיים לא ראיתי מה קרה.

יעקב כהן: כל המתחרים לקחו עד עכשיו שלושה אחוזים.

יעקב כהן: בוא נראה מה קורה בשוק.

ראובן כראזי: אני אומר לך שהמתחרים שיושבים כאן לקחו שלושה אחוזים, אבל מחר יהיו מכרזים לכל הגופים שמותר להם להתחרות ואני לא יכול להתחרות.

משה כחלון: עזוב את הכול, חברי הוועדה מכירים ומעורים בנושא הדואר כי לכל דיון של הדואר הם מגיעים.

משה כחלון: יש משמעות מיידית או לטווח הקרוב ביום ראשון?

ראובן כראזי: זה לא יהיה ביום ראשון, אבל זה יהיה בתוך שלושה חודשים.

אבשלום הרן: בעקבות כל העניינים הקודמים, אני מרגיש באיזשהו מקום שמשהו לא רציני קורה כאן.

אבשלום הרן: קיבלנו מכתב מהשר שהוא מאריך בשנה וחצי, עכשיו אומר המנכ"ל שיש סיכום שזה יהיה רק שנה, עד ה-1 ביולי שנה הבאה, ותיכף נראה אם יש חתימה של שר האוצר, כן או לא.

אבשלום הרן: בוא נניח שזה יגיע.

משה כחלון: הגיע מסמך המאשר את דברי המנכ"ל.

אבשלום הרן: אני מניח שזה יסתדר כי זה טכני בלבד.

אבשלום הרן: אני מזכיר לך שכל הרעיון של הרפורמה, של פתיחת שוק הדואר לתחרות, פיטוריי עובדים, הפיכת דואר לחברה וכולי, הבעיה שם הייתה לגבי הגיבוי הפיננסי.

אבשלום הרן: כאן מספרים לנו שמדברים הלילה עם עופר עיני וכולי.

אבשלום הרן: אמרו למשל שחלק מההצעה הייתה שהגיבוי הפיננסי שלהם יהיה בנק הדואר, אבל כבר עלה בדיון הקודם שגם אם בנק הדואר יהפוך לבנק מסחרי רגיל, השלב הבא הוא שהממשלה – לא זאת, הבאה או כל ממשלה שתהיה – בעוד כמה שנים תאמר רגע, יש פה בנק מרוויח וחברה מפסידה, יחתכו את הבנק.

אבשלום הרן: אז אמרנו שבלי הבנק אנחנו צריכים לראות את המודל ואיך הם מתאזנים כאשר יש תחרות.

אבשלום הרן: כל הדברים האלה, אין לנו כרגע כאן תשובות עליהם ואני נמצא בחלל ריק.

אבשלום הרן: אני זוכר את הדיון שהיה בפגרת פסח נדמה לי, הייתה שורה של נושאים, אבל לא קיבלתי ולו תשובה אחת.

אבשלום הרן: בסדר, אפשר לבלות כאן יפה, אבל מחכים לרגע האחרון, ואחרי שהיום אנחנו נאשר את מה שהם מבקשים יסתבר לנו בשבוע הבא שבכלל קיבלו סיכומים שבינם לבין מה שאומרים לנו עכשיו אין דבר וחצי דבר.

אבשלום הרן: לכן הצעתי לסדר היא שהממשלה תגמור את כל מה שהיא רוצה, למי שיש את התאריך של יום ראשון.

אתי בנדלר: יש שני תאריכים, התקנות של השירותים הכספיים, אם הם לא יאושרו היום, הם פוקעים מחר, והפתיחה לתחרות היא ב-1 ביולי.

אבשלום הרן: לזה הם לא זקוקים לאישור שלנו.

אתי בנדלר: ה-1 ביולי הוא מועד שקבוע בחוק וניתן לדחות אותו, אבל יש פרוצדורה שנקבעה בחוק וזה צריך להיות השרים באישור הממשלה ובאישור הוועדה.

אבשלום הרן: כמה פעמים דחינו כבר את התעריפים?

אתי בנדלר: את השירותים הכספיים?

אתי בנדלר: לא, לא דחינו.

אתי בנדלר: כל פעם זה אושר לתקופה קצובה כדי לעקוב אחר ההתפתחות בנושא.

יצחק וקנין: בפעם האחרונה דיברנו על חודש וחצי-חודשיים.

משה כחלון: זה למחר.

אבשלום הרן: כרגע יש לנו כאן בקשה להאריך את תוקף תקנות תעריפי השירותים הכספיים בעוד שנה.

אבשלום הרן: זה מה שמבקשים מאתנו.

אבשלום הרן: מה עם כל שאר הדברים?

אבי הוכמן: אני אתחיל בהתייחסות לתקנות התעריפים לשירותים הפיננסיים.

אבי הוכמן: השירותים הפיננסים והתעריפים שלהם, המחירים לא משתנים.

אבי הוכמן: מה שקורה כרגע זאת הארכה טכנית של התעריפים הפיננסיים שהם לא משתנים.

אבי הוכמן: מה שעומד להשתנות זאת הרפורמה שמדברת על שינוי התעריפים הדואריים, שזה בסמכות שר התקשורת ושר האוצר לאשר וזה לא מגיע אל הוועדה, וביום ראשון נפתח כלל שוק הדואר הכמותי לתחרות.

אבי הוכמן: המשמעות היא שהחל מיום ראשון בבוקר, עם פתיחת השוק לתחרות של הדואר הכמותי, בעיקר החברות הגדולות, המשרדים הממשלתיים ובנקים יוכלו מה שנקרא לקנות שירותי דואר במחיר הרבה יותר זול ממה שחברת הדואר מוכרת.

אבי הוכמן: זאת אומרת, זה דבר שכנראה יקרה ביום ראשון אם התחרות תיכנס לתוקף ביום ראשון, אלא אם כן יחליטו השרים, באישור הממשלה, לדחות את התחרות מיום ראשון לעוד חצי שנה.

אתי בנדלר: ובאישור הוועדה.

אבי הוכמן: נכון, באישור הוועדה.

אבי הוכמן: זה מה שאמור לקרות ביום ראשון מבחינת התחרות.

אבשלום הרן: זה כרגע לא לדיון כאן.

אבי הוכמן: השרים צריכים להביא את זה לממשלה והממשלה צריכה להעביר את זה לכאן.

אבי הוכמן: יש כאן הליך שצריך להתרחש והוא לא מתרחש כרגע.

אבי הוכמן: אני רוצה לתאר את המצב בהמשך לדיון הקודם שהתקיים בוועדה, הדיון שאתה מתאר בו בעצם פרסנו את כל היריעה על כל המשמעויות מבחינת חברת הדואר.

אבי הוכמן: כפי שחברת הדואר רואה את התמונה היה והרפורמה הזאת תאושר ככתבה וכלשונה, עם התעריפים של ועדת שגיא, מבחינת דואר ישראל יש כאן מה שנקרא אירוע שמשפיע על האיתנות הפיננסית של חברת הדואר, ואני הלכתי גם לדירקטוריון חברת דואר ישראל ואמרתי לדירקטוריון שהמשמעות של יישום המסקנות כפי שהן, יביאו אותנו לגירעונות של מאות מיליוני שקלים שהמשמעות היא פיטורים של עוד 1,000 עובדים מחברת דואר ישראל.

אבי הוכמן: בנוסף לזה יש את הנושא של הרישיון הכללי שמכיל עוד הרבה נושאים אחרים שגם אז בדיון הקודם הנושא הזה היה פתוח.

אבי הוכמן: מה שקרה מאז הדיון שהתקיים בוועדה ועד היום שהיו עוד הרבה דיונים ודיונים מאוד אינטנסיביים ואני חייב לומר בצורה הרבה יותר פוזיטיבית ממה שהיה בעבר.

אבי הוכמן: נכון להיום בנקודת הזמן הזאת אנחנו נמצאים עם טיוטה יותר מתקדמת של הרישיון הכללי, עם פערים גדולים עדיין בינינו לבין משרד התקשורת, כאשר מתוכננת הלילה ישיבה לילית בין שר התקשורת, יושב-ראש ההסתדרות החדשה, מנכ"ל האוצר ואנחנו בניסיון לראות אם אנחנו מצליחים לגשר על הפערים שנותרו בנושא הרישיון הכללי, השירות האוניברסאלי, שירותים חדשים כאשר כל הדברים האלה הם חלק מהחבילה הזאת שאני קורא לה רישיון כללי.

אבי הוכמן: באשר לנושא האיתנות הפיננסית, כי ברור כבר לכולם שיש כאן מה שנקרא אירוע כלכלי קשה לחברת הדואר ויש דיון שצריך להתנהל על נושא רשת הביטחון, נושא שאמר שר התקשורת שהוא רוצה לבוא עם פתרון של רשת ביטחון למקרה שהרפורמה הזאת באמת תוביל אותנו למספרים שליליים כפי שנקבתי בהם בתחילת דבריי.

אבי הוכמן: הדיון הזה אמור להתקיים מחר אצל הממונה על התקציבים.

אבי הוכמן: נכון לרגע זה מבחינתי כמנכ"ל חברת הדואר לא מונחת בפניי שום הצעה בנושא התקציבי שאני יכול לבוא ולומר שאני כמנכ"ל רואה שהסכנה למשבר הכלכלי חלפה.

אבי הוכמן: אין דבר כזה בפניי.

אבי הוכמן: אני רק יכול לומר שאני מצפה בכיליון עיניים גם לישיבה הלילה וגם לישיבה מחר אצל הממונה על השכר, ואולי אני אומר בציניות, אם הוועדה הייתה יכולה להתכנס במוצאי-שבת כדי לראות מה קרה, אני רק יכול להודות על כך.

אבי הוכמן: כרגע יש תהליכים, בשונה ממה שהיה בפעם הקודמת.

משה כחלון: מדבריך אני יכול להבין שצריכים להתקיים כאן שני תהליכים מקבילים.

משה כחלון: מה שמשתמע מדבריך הוא שברגע שרק מסלול אחד עובד והשני תקוע, כמו הרישיון ויתר הדברים שציינת, זה גורם כאן לפגיעה באיזון וזה יכול לעלות ביוקר לדואר.

אבי הוכמן: שניהם צריכים להתכנס, בוודאי.

אבי הוכמן: נכון.

משה כחלון: ואם יהיה פער של חודש בין אחד לשני, מה יקרה?

משה כחלון: שאלה תיאורטית לחלוטין.

משה כחלון: התחרות נכנסת ביום ראשון והם מסיימים את כל הדברים האלה בעוד חודש.

משה כחלון: אני רוצה להבין את המשמעות.

אבי הוכמן: אני יודע מהשוק שהלקוחות הגדולים נערכים לכך.

אבי הוכמן: לגבי ההחלטה על עזיבת שירותי הדואר ומעבר למתחרה, היא החלטה מאוד מאוד קלה ואפשר לעשות זאת מהיום להיום, אם לא מהיום למחר.

משה כחלון: אין הסכמים?

אבי הוכמן: אין.

משה כחלון: אלה חברות פרטיות.

אבי הוכמן: רבותיי, זה לא הסכמים ו-11 מתוך 12 הלקוחות הגדולים שלנו כבר לא אתנו.

אבי הוכמן: אני חייב לומר שביום ראשון יכולה לקום כל חברת אשראי לדוגמה או בנק ושם אין שום בעיה, יחליטו שמיום ראשון או מיום שני בבוקר שולחים את הדואר עם המתחרים.

אבי הוכמן: אין להם שום בעיה, לא מכרזים ולא כלום.

אבי הוכמן: זאת החלטה עסקית של מערכת הרכש בכל ארגון עסקי גדול כזה.

משה כחלון: זה מעמיד אותך בנחיתות.

אבי הוכמן: בוודאי.

אבשלום הרן: בואו נחזור לרגע לעיקרון.

אבשלום הרן: ממשלת ישראל החליטה לפתוח תחרות בשוק הדואר.

משה כחלון: ממשלת ישראל גם החליטה לצאת למלחמה, אז מה?

אבשלום הרן: בסדר, אבל אפשר להחליט שלא יוצאים למלחמה.

אבשלום הרן: החליטו שפותחים תחרות בשוק הדואר.

משה כחלון: לא צריך לקדש כל החלטה.

אבשלום הרן: מאה אחוז, אפשר להחליט שלא פותחים תחרות בשוק הדואר, אבל לא שינו את ההחלטה.

אבשלום הרן: החליטו שעדיין יש תחרות.

משה כחלון: הדיון הוא לא אם לשנות החלטה או לא, אלא הדיון הוא על המשמעויות.

משה כחלון: אני חושב שזה נכון שדנים שעה קודם ולא שעה אחרי.

אבשלום הרן: אני לא דן בהחלטות ממשלת ישראל, אבל כבר אז אנחנו השתתפנו בדיונים ונאמר שאם יצאו לתחרות, חברת הדואר קורסת.

אבשלום הרן: אני לא יודע מה קורה ביום ראשון.

אבשלום הרן: ביום ראשון, מה שהובטח לנו על ידי משרד התקשורת, נפתחים 50 אחוזים שלא נפתחו עד היום.

אבשלום הרן: עד היום נפתח בהבטחת משרד התקשורת, אני מקווה שאלה הנתונים הנכונים, 50 אחוזים משוק הדואר הכמותי והוא כבר פתוח.

אבשלום הרן: חברות האשראי שיכולות מיד לעבור, אנחנו יכולים להציע להן כמעט שנתיים הצעות מחיר.

יצחק וקנין: אני רוצה לשאול את המנכ"ל כי הוא זה שצריך לענות לי כי בוא נאמר שהוא אינטרסנט לצד אחד.

יצחק וקנין: הוא יאמר לי את האמת.

משה כחלון: לאחר שמר הרן יסיים את דבריו, אני אאפשר לך לשאול את השאלה.

אבשלום הרן: לי היום הרבה יותר נוח להיאחז בעובדות, של מה שקורה בפועל.

אבשלום הרן: בפועל חברת מסר שהיא המפלסת לתחרות בשוק הדואר, אחרי 5 שנות עבודה, במונחים כספיים יש לה שני אחוזים משוק הדואר.

אבשלום הרן: שני אחוזים במונחים כספיים.

אבשלום הרן: אז אולי אני טועה וזה שניים ורבע אחוזים, ואני מדבר אחרי שמשרד התקשורת התחייב ש-50 אחוזים משוק הדואר כבר פתוח.

אבשלום הרן: חברת הדואר, בצדק מבחינתה, נאבקת בצורה חריפה בהתפתחות התחרות בשוק הדואר.

משה כחלון: איזה נזק אתה מעריך שייגרם לה?

אבשלום הרן: לחברת הדואר?

אבשלום הרן: אני חושב שהיא תהיה הרבה יעילה וטובה אם תהיה תחרות וכולנו נהנה משוק הרבה יותר טוב.

אבשלום הרן: מר כראזי חוזר כל פעם על השטות הזאת ואומר שאנחנו מחלקים פעמיים בשבוע.

אבשלום הרן: שום מנהל רכש של חברה שאנחנו מחלקים עבורה לא יאפשר לנו לחלק דואר בפחות מ-48 שעות, ואם אנחנו נחלק דואר ביותר מ-48 שעות, אנחנו ניזרק תוך יומיים מאותה חברה כי אותנו בוחנים היטב.

אבשלום הרן: מספיק עם השטויות האלה.

משה כחלון: כמה ימים בשבוע אתם מחלקים דואר?

אבשלום הרן: שישה ימים בשבוע אנחנו מחלקים דואר, 500 עובדי דואר יש היום לחברת מסר, 500 בעלי משפחות שהם לא פחות חשובות ממשפחות אחרות.

ראובן כראזי: לא עובדים.

ראובן כראזי: עבדים.

אבשלום הרן: אני לא רוצה להיגרר לדיון הזה.

אבשלום הרן: חברת מסר הרימה את הכפפה של תחרות ולחברה יש 500 עובדים.

אבשלום הרן: חברת הדואר יודעת – ואני אומר לכם שהיא יודעת את זה – שאם שוק הדואר שנותר לא ייפתח לתחרות כמו שהתחייבה ממשלת ישראל, זאת מכת גרזן לתחרות בשוק הדואר וחברת הדואר תשיג את המטרה שלה.

אבשלום הרן: חברת מסר היא חברה שמממנת בכסף שלה כבר חמש שנים את ההבטחה לתחרות בשוק הדואר.

ראובן כראזי: חברת הדואר משלמת תמלוגים למדינה בניגוד אליך.

אבשלום הרן: בכסף שלי אני משלם מיסים.

נתן שפירא: הלקוח הגדול ביותר של הדואר נכון לעכשיו זה אני.

נתן שפירא: אני בסך הכול בשנה שולח דואר בחברת הדואר ב-90 מיליון שקלים.

נתן שפירא: אני רוצה לחזק לחלוטין את דברי המנכ"ל כי בלי ספק ביום ראשון הקרוב, בתנאים הקיימים, הדואר שלנו ילך את המתחרים ולא לחברת הדואר.

נתן שפירא: עם זה אין לי בעיה.

נתן שפירא: אני שולח דואר בחברת הדואר ב-90 עד 100 מיליון דולר בשנה, כ-25 אחוזים מהדואר הכמותי בישראל.

יצחק וקנין: על סמך מה אתה מבסס את האמירה הזאת?

נתן שפירא: אני חותם בסוף החודש על ההמחאה.

נתן שפירא: אנחנו משלחים את הדואר של בנק הפועלים, אנחנו משלחים את הדואר של פז, של כלל, של מגדל, של מנורה ועוד הרבה הרבה חברות.

נתן שפירא: אני חי היטב את תחום התחרות.

נתן שפירא: ללא ספק, יום ראשון הקרוב, החברות האלה, בתנאים הכספיים הקיימים, ימסרו את דברי הדואר שלהם בתהליך שהוא כבר התחיל – ולא נכון שהוא יתחיל ביום ראשון – כי כל המתחרים כבר הגישו הצעות מחיר לכל הגופים הגדולים.

נתן שפירא: איך נראית הצעת המחיר שלהם?

נתן שפירא: היא לא מדברת בכלל על כסף אלא היא מדברת על התחייבות להנחה מכל סכום שיהיה בכלל.

נתן שפירא: כמה שהוא יהיה, הנחה של חמישה אחוזים ולא משנה מה יהיה הסכום.

נתן שפירא: גם עם זה אני לא בטוח שיש לי בעיה כגוף פרטי.

נתן שפירא: אי אפשר להפעיל תהליך כזה מהיום ליום שני.

נתן שפירא: זה מטורף כי יש כאן גם את המשמעות התפעולית של הקבצים החדשים, של המיון החדש, יש פה הרבה תהליכים תפעוליים שהרגולאטור הכין כדי לקבל לפחות את ההנחה היחידה שהדואר כן יכול לתת בתאי החלוקה, דבר אליו צריך להיערך תפעולית, אבל גם את זה אין לו ביום ראשון כי כל קובץ וקובץ צריך לחלק לשני קבצים, קובץ לחלוקה בתיבות ועוד קובץ לתאי חלוקה.

נתן שפירא: מתי יעשו את זה?

נתן שפירא: אלה תהליכים תפעוליים, אלה מערכות הבנקים שייקחו הרבה שבועות.

נתן שפירא: כל הלקוחות האלה שואלים אותי כל יומיים מה אני עושה.

נתן שפירא: אני אומר שהתחרות היא בסדר לדעתי כגוף פרטי.

נתן שפירא: אולי בעוד חצי שנה הדואר שלי יהיה או בדואר או במסר, יכול להיות.

נתן שפירא: אי אפשר להחליט על זה עכשיו, לא אני ולא הלקוחות.

נתן שפירא: אני אומר לכם שבתנאים האלה אתם תפרקו אותם.

משה כחלון: אתה פונה אל ממשלת ישראל.

נתן שפירא: אני פונה אליך שתמליץ לממשלת ישראל לעשות את התהליך הזה בצורה מושכלת.

נתן שפירא: שלומי עיני: אני מנכ"ל חברה פרטית שמתחרה בדואר הבינלאומי, אנחנו נציגים של אחד מבתי הדואר באירופה.

נתן שפירא: קשה לנו להתמודד מול הדואר כי המחירים מאוד נמוכים.

נתן שפירא: תחשבו שדואר כמותי עולה 1.72 שקל, כאשר לדואר זה עולה 3.5 שקלים והם מסבסדים את זה.

נתן שפירא: אנחנו כחברה פרטית לא מסוגלים לעמוד בזה.

משה כחלון: אתה מציע להעלות את המחירים?

שלומי עיני: נכון.

משה כחלון: אנחנו לא מוכנים לבקש להעלות מחירים לציבור.

שלומי עיני: זה לא לצרכן.

שלומי עיני: זה כמותי.

משה כחלון: בסוף זה מגיע לצרכן.

שלומי עיני: מי שמשלם את זה, אלה אנחנו בהפסדים של הדואר.

גיורא עוז: אני מדפוס בארי ואנחנו גם מתחרים של אניה, אבל מכירים גם את השוק כמו שאניה מכירה אותו ולמען הגילוי הנאות, אנחנו גם שותפים במסר.

גיורא עוז: אפשר לאיים, אבל אני חושב שמי שלקח על עצמו לפתוח את השוק לתחרות הבין שאם בסוף היום סדר גודל של 10-20 אחוזים מהשוק לא ייעשה על ידי מתחרים, אז לא תהיה תחרות, ולקח בחשבון את כל המשתמע, כולל האיתנות הפיננסית של חברת הדואר, וזה דבר חשוב.

גיורא עוז: בפועל אפשר לאיים.

גיורא עוז: אנחנו בעלי ניסיון, חברת מסר עובדת כבר ארבע שנים, דפוס בארי ששותף בחברת מסר, ש-50 אחוזים מהשוק פתוח לתחרות, עדיין נותן מתוך 10 מעטפות, 9 מעטפות לחלוקה בחברת הדואר ורק 1 לחברת מסר.

גיורא עוז: חברת מסר מפיצה סדר גודל של 2.5 מיליון מעטפות בחודש.

גיורא עוז: המחירים היום, כאשר השוק כבר פתוח, כאשר 50 אחוזים מהשוק פתוח, הם יותר גבוהים מהתעריפים עליהם המליצה ועדת שגיא.

גיורא עוז: ועדת שגיא בדקה את התעריפים ונתנה תעריפים מתאימים שמשקפים עלות ואפשרות לתחרות כולל איתנות של חברת הדואר.

גיורא עוז: התעריפים שנחתמו על ידי השרים הם נמוכים מההמלצה של ועדת שגיא בסדר גודל של 7 אחוזים.

גיורא עוז: ידידי שיושב לצדי, שהוא באמת מפיק חברת אשראי גדולה וחברות ביטוח גדלות, אף אחת מהן - למרות שהשוק פתוח לתחרות ובתעריפים יותר גבוהים - לא מחלקת שלא באמצעות חברת הדואר.

קריאה: יש רק חברת אשראי אחת.

קריאה: נתן שפירא דיבר על כאל וחברות ביטוח.

משה כחלון: אנחנו צריכים לסיים את הדיון.

משה כחלון: אני רוצה להתייחס לשני נושאים, פעם אחת לנושא התקנות ופעם שנייה לדיון הכללי.

משה כחלון: חבר הכנסת, רצית להעלות הצעה לקרוא לממשלה.

יורם מרציאנו: חשבתי שיהיה כדאי שאולי הוועדה תקרא לשר התקשורת ולממשלה לדחות לחצי שנה נוספת את כל התהליך שאמור להתחיל ביום ראשון כדי לתת להם להמשיך להתדיין.

יורם מרציאנו: אני חושב שחיכינו עם זה כל כך הרבה זמן, ולא יקרה שום דבר אם נחכה עוד חצי שנה.

קריאה: אנחנו מחכים כבר שלוש שנים.

יורם מרציאנו: לא יקרה כלום אם נחכה עוד חצי שנה.

ישראל חסון: אין לי שום בעיה עם דיונים ענייניים שאפשר להתווכח על הצעות כדוגמת הצעתו של חבר הכנסת מרציאנו אבל אני לא מוכן שיעשו ממני צחוק.

ישראל חסון: יודעים שכל שנה ב-1 לספטמבר בתי הספר ייפתחו ואנחנו בכל זאת כל פעם מופתעים מחדש.

ישראל חסון: אנחנו ידענו שב-1 ביולי זה ייפתח.

ישראל חסון: כבר לפני שנה ידענו שה-1 ליולי יגיע.

ישראל חסון: ממה אנחנו מופתעים היום?

ישראל חסון: איזה טיעונים אנחנו שמים?

ישראל חסון: אני מוכן לשבת בדיון ענייני.

יורם מרציאנו: הם מתדיינים ביניהם ועדיין לא הגיעו לסיכומים.

יורם מרציאנו: כבר היו בוועדות דחיות כאלה לא פעם ולא פעמיים.

יורם מרציאנו: תאריכים זה לא ספר תורה.

ישראל חסון: אני אומר לך שמאחר שזה לא הדיון הראשון וזה לא הדיון השני וגם לא השלישי בנושא הזה פה בוועדה, להשתמש פה בטיעון – אני אישית לא מוכן לקבל את זה.

ישראל חסון: אתה תבוא מוכן, תגיע עם דיון ענייני.

יורם מרציאנו: אני מבקש להעלות את זה להצבעה.

יעקב כהן: אני חושב שאנחנו מדברים וזה לא זז.

יעקב כהן: חברת הדואר חייבת לקבל את השירותים הנוספים.

יעקב כהן: היו כאן אין ספור דיונים בנושא הזה אבל בינתיים לא זז דבר.

יעקב כהן: כדי שחברת הדואר תוכל להגיע לתחרות וכדי שהיא תוכל להחזיק מעמד, צריך לסגור את העניינים השונים.

יעקב כהן: צריך לגרום לכך שיהיה להם גיבוי תקציבי, צריך שיהיו להם שירותים נוספים עליהם דיברנו, ואי אפשר לשלוח את זה ולומר שקודם כל נתחיל ואחרי כן נראה.

משה כחלון: אני רוצה לסכם את הישיבה.

משה כחלון: כרגיל, גם בעניין ההתנהלות של פתיחת הדואר לתחרות, ממשלת ישראל ממתינה לדקה האחרונה.

משה כחלון: ב-1 ביולי היה צריך להיפתח שוק הדואר לתחרות בדואר הכמותי אבל אנחנו שומעים כאן דיווחים ורואים שהממשלה לא מוכנה.

משה כחלון: אני לפחות מאוכזב פעם נוספת.

משה כחלון: היות ואנחנו כעת לא משמשים כוועדת חקירה, אני לא נכנס לאשמים, מי אשם ומי גרם לכל העיכובים האלה, אבל אני חייב לומר לפרוטוקול שבשנה וחצי האחרונות אני מופתע לרעה פעם אחר פעם בכל ההתנהלות כאשר מילה היא לא מילה, מועדים הם לא מועדים, ומהתנהלות משרד התקשורת מול כל מה שקורה בדואר.

משה כחלון: היות ונמסר לנו שהיום ומחר אמורות להתקיים פגישות משמעותיות – נמסר לנו גם על ידי המנכ"ל וגם על ידי נציג העובדים – אני מבקש מהמנכ"ל מר מרדכי, להעביר לנו בכתב, כדי לא לקיים דיון נוסף, את קצב ההתקדמות.

משה כחלון: אני עומד לקיים היום דיון נוסף, כי עד לרגע זה לא הגיע מכתב משר האוצר.

אתי בנדלר: לעניין התקנות.

משה כחלון: כן.

אתי בנדלר: הדין וחשבון המפורט הוא לעניין יישום הרפורמה?

משה כחלון: כן.

משה כחלון: סיימתי כרגע את הדיון הכללי שהיה ואני עובר כרגע לדיון בתקנות.

משה כחלון: עד עכשיו לא הגיע המכתב משר האוצר ואנחנו ממתינים.

משה כחלון: נמסר לי שממש בדקות האלה זה נכתב או מטופל.

משה כחלון: לכן ביקשתי ממנהלת הוועדה להכין תוספת לסדר היום ובשעה 14:30 אנחנו נתכנס כאן שוב.

משה כחלון: חבר הכנסת מרציאנו, אם תרצה להעלות את ההצעה שלך אז, נוכל לדון בה.

לאה ורון: היום בשעה 14:30 דיון בתקנות.

משה כחלון: כן.

לאה ורון: לדיון יוזמנו רק נציגי הממשלה וחברת הדואר משום שהכוונה היא לעסוק רק במועד החדש לתקנות.

משה כחלון: לגבי הדין וחשבון, אני מבקש ממנכ"ל משרד התקשורת, עד ה-15 ביולי להעביר לוועדה בכתב.

משה כחלון: לגבי הסמכות, אמרתי שאין לנו סמכות אבל יש לנו סמכות לקרוא ולבקש ואם זאת תהיה ההחלטה, נבצע אותה.

משה כחלון: תודה רבה.

משה כחלון: הדיון נעול.